Source: http://www.bihon.ro/memorialul-antonio-alexe-3/1165634
Timestamp: 2017-08-16 19:46:42+00:00

Document:
Memorialul Antonio Alexe - BIHON
la	6. septembrie 2012 14:32
Baschetbaliştii orădeni întâlnesc U Mobitelco în meciul de debut Sursa: oradeabestphoto.ro
CSM Oradea organizează începând de vineri turneul internaţional de baschet Memorialul Antonio Alexe.
Competiţia cinsteşte memoria legendarului Toni Alexe, fost căpitan al echipei naţionale de baschet, unul dintre cei mai mari jucători ai baschetului orădean şi românesc. Toni Alexe a decedat în anul 2005, în urma unui tragic accident auto.
La ediţia din acest an a memorialului participă echipele CSM Oradea, U Mobitelco Cluj-Napoca, Albacomp Székesfehérvár şi Atomerőmű Paks. U Mobitelco s-a situat pe locul IV în ediţia trecută a Diviziei A, Albacomp a fost semifinalistă în play-off-ul campionatului maghiar, iar Paks a fost eliminată în primul tur al play-off-ului. „Va fi un turneu puternic, am invitat formaţii mai valoroase faţă de ediţia precedentă. Competiţia va fi pentru noi, ca şi pentru celelalte echipe participante, un bun prilej de verificare înainte de startul oficial al sezonului”, ne-a declarat managerul echipei CSM Oradea, Şerban Sere.
Omogenizarea echipei
Conducerea tehnică a formaţiei orădene îşi propune să câştige fiecare meci, dar principalul obiectiv urmărit este omogenizarea lotului şi integrarea în echipă a noului jucător, australianul Daniel Dillon. „Noi vom lupta pentru victorie în toate meciurile, dar nu urmărim neapărat numai rezultatele. Ne propunem în primul rând să omogenizăm echipa, să îl integrăm în jocul nostru pe ultimul jucător transferat, Daniel Dillon. Asta nu înseamnă însă că nu ne dorim victorii. Vrem să câştigăm turneul, pentru a onora memoria lui Toni Alexe”, afirmă managerul Şerban Sere.
Daniel Dillon a trecut cu bine de testările medicale şi se antrenează împreună cu noii săi coechipieri. „Considerăm că Dillon este o achiziţie bună pentru echipă. Sperăm să se poată integra rapid în sistemul nostru de joc şi să aibă evoluţii bune, pe măsura aşteptărilor noastre”, spune Sere.
Turneul începe vineri la Arena „Antonio Alexe”, cu meciurile Albacomp – Atomerőmű (ora 17) şi CSM Oradea – U Mobitelco (ora 19). Echipa noastră îşi va prezenta oficial lotul de jucători înaintea partidei de vineri cu U Mobitelco.
Acces gratuit pentru public la Memorialul Alexe
Iubitorii baschetului orădean vor avea acces gratuit la arenă în cele trei zile ale Memorialului Antonio Alexe. „Intrarea este liberă, am decis să le oferim gratuitate suporterilor noştri la această competiţie. Noi contăm mult pe sprijinul publicului în sezonul care urmează, aşa cum s-a întâmplat şi în campionatul precedent”, afirmă managerul echipei CSM Oradea, Şerban Sere.
Taguri: baschet masculin, csm oradea, memorialul antonio alexe
Program restrâns de pregătiri

References: CSM 
 CSM 
 CSM 
 CSM 
 CSM 
 csm